LXVII.  Monasterii S. Petri Gandensis sive Blandiniensis protectionem suscipit, bonaque ac privilegia confirmat.   (Anno 1146, Jan. 1.) [MIRAEUS,  Opp. diplom.,  III, 41.]
EUGENIUS episcopus, servus servorum Dei, dilectis filiis SIGERO abbati monasterii Sancti Petri Gandensis sive Blandiniensis, ejusque fratribus tam praesentibus quam futuris, regularem vitam professis, in perpetuum.
Quoniam sine verae cultu religionis nec charitatis unitas potest subsistere, nec Deo gratum exhiberi servitium: expedit apostolicae auctoritati religiosas personas diligere et earum loca pia protectione munire. Eapropter, dilecti in Domino filii, vestris justis postulationibus clementer annuimus et praefatum monasterium, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus. Statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In Tornacensi episcopatu altare ecclesiae S. Mariae, in atrio S. Petri constructae, cum appendiciis suis; capella S. Joannis Baptistae in Burgo; capella S. Jacobi, capella Sancti Nicolai, capella de Swynaerde , altare de Oostburch, cum omnibus appendiciis suis; altare de Leka, altare de Vlaersloo cum appendiciis suis; altare de Oudeghem, altare de Hossene, altare de Westrem, altare de Lovendegem; altare de Themseka, altare de Kemseke, altare de Calfsuorde, altare de Beveren ; altare de Desselgem, altare de Anseghem; altare de Autrive; altare de Avelgem, altare de Ooteghem, altare de Bossuyt, altare de Hollain; altare de Annetieres; altare de Campinio; altare de Carvin, a personis et ab omni personali successione libera, sicut a Simone Tornacensi episcopo vobis canonice commissa sunt, et scripto suo firmata . In Cameracensi episcopatu altare de Meerlebeke, cum appendiciis suis; altare de Materen, altare de Bost, cum appendiciis suis; altare de Hillegem; altare Dulciaco, cum suis appendiciis; in Atrebatensi episcopatu altare de Harnes cum appendiciis suis; in episcopatu Roffensi, altare de Levisham, altare de Grenewich. Sanctissimi quoque praedecessoris nostri papae Gregorii vestigiis inhaerentes missas publicas ab episcopo in eodem monasterio fieri omnino prohibemus, ne in servorum recessibus, et eorum receptaculis ullis popularibus occasio praebeatur conventibus, vel mulierum fiat novus introitus, nisi ab abbate loci rogatus fuerit. Prohibemus etiam, ut nulli infra parochias vestras ad damnum ecclesiarum vestrarum aedificare liceat, salva nihilominus sedis apostolicae auctoritate et dioecesani episcopi canonica justitia. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet aliis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen amen, amen. Ego Eugenius Catholicae Ecclesiae episcopus. Ego Albericus Ostiensis episcopus. Ego Marcus Tusculanus episcopus. Ego Oddo diaconus cardinalis S. Georgii ad Velum Ego Guido presbyter cardinalis titulo sancti Chrysogoni. Ego Reynerius presbyter cardinalis tit. S. Priscae. Ego Julius presbyter cardinalis tit. S. Marcelli. Ego Nicolaus presbyter cardinalis titulo SS. Laurentii et Damasi. Ego Aribertus presbyter cardinalis titulo S. Anastasiae. Ego Waldus presbyter cardinalis titulo S. Crucis in Jerusalem. Ego Villanus presbyter cardinalis titulo S. Stephani in Coelio monte. Aureum. Ego Joannes diaconus cardinalis S. Adriani. Ego Hyacinthus diaconus cardinalis S. Mariae in Cosmedin. Ego Jordanus diaconus cardinalis Romanae Ecclesiae. Ego Cinthius diaconus cardinalis SS. Sergii et Bacchi. Datum Laterani, etc., Kalend. Januarii, indict. IX, Incarnationis Dominicae anno 1145, pontificatus vero Eugenii tertii anno primo.
( hodie ecclesia colleg. D. Pharaildis ) ( in Wasia, non exstat
amplius ) (anno 1140) (VII)